KUNNGERÐ um broyting í kunngerð um útgjald v. m. av arbeiðsloysisstuðli § 1. Í kunngerð um útgjald v. m. av arbeiðsloysisstuðli, dagfest 26. november 1999, verður henda broyting gjørd í § 7: Frítíðarløn-skerjing og endurrindan Arbeiðsloysisstuðulin verður skerdur við frítíðarløn, sum tann arbeiðsleysi fær útgoldna í útgjaldsskeiðum. Stk. 2. Arbeiðsloysisstuðulin verður skerdur við frítíðarløn sambært stk. 1 eftir somu reglum, sum arbeiðsloysisstuðulin verður skerður við A-inntøkum sambært § 6. Stk. 3. Tann, ið ikki longur er arbeiðsleysur, kann fáa endurrindaðan arbeiðsloysisstuðul, ið er skerdur eftir stk. 1 og 2, sambært hesum treytum: Viðkomandi skal sambært løgtingslóg um frítíð við løn hava rætt til frítíð í sama frítíðarári, sum skerjingin er framd fyri. Hildin frítíð sambært § 14, stk. 2 í løgtingslóg um arbeiðsloysistrygging og arbeiðsávísing, verður mett sum nýtt frítíð, viðkomandi skal í sama frítíðarári halda frí frá arbeiði sínum og skjalprógva við váttan frá arbeiðsgevara, at so er, umframt hvussu long frítíðin er, og viðkomandi fær í mesta lagi endurrindað tað tímatal, sum arbeiðsloysisstuðul ikki er goldin fyri, við støði í sama útrokningargrundarlagi, sum nýtt er í sambandi við skerjingina. § 2. Henda kunngerð fær gildi frá 1. mai 2000.